ulic- u papelu' ni Tuku Sayiun 2016

satangahan nu ulic 
u papelu' ni Tuku Sayiun 2016

 lacul nu papelu' 
i ayaway a babalaki

u sitangaay a tademaw amin kamu nu sakizaya

mibaung kaku tu tamuwanan

ci tuku ku ngangan mu maku

nalecuhan kaku i ciwidiyan a niyazu’i sawaliyan

yuadidi’henay,  mabaki kaku i tiza i ciwidiyan

sademidemiadsa mibalakas misalama midang i cuwacuwa

ahbal ku niyazu’kyami, yadah ku salamaay.

natabakitu, tayzatu kaku i kalingku i taybak micudad

maalatu ku 學士aut 碩士 kaku

katukuh ayza micudad henay kaku

namihcaan, maala kaku ku sking nu Tonghua tabakiaya a cacudadan a 博士班

sisa, tala micudadtu kaku.

siacawaw tu kaku 

tatulu ku wawa

u tatama amin

izay kaku tayni micankatu misapapeluay a demec  

zayhan inayi ku maydih tayniay 

matineng musakamuay masikac tayni

caay katineng musakamuay matalaw tayni

sisa, tayni kaku 

izaw ku tulu papeluay a satangahan 

sakacacay a satangahan sa 

u canan kunizateng nu misu ku adup nu incuming

sakatusa a satangahan sa 

u cima a babalaki ku mabulah nu misu

sakatulu a satangahan sa

amahica paeneng pacakat ku masakapahat i niyazu’

pulung hanku paini tuyniyan a stangahan 

palekal ku kakawsan nu mita ku lalangawan nu Sakizaya 

pakatineng tu nu babalakiyay a nizateng

uyni a kawaw 

ku satabakiyay sasuayawen nu mita ayza 

mihalhal tu sapisulimet misakapah 

sisa 

maydih kami patizeng ku cacudadan nu mita u Sakizaya 

pasubana’tu wawa nu mita 

ku kamu 、lalangawan atu natinengan nu mita u Sakizaya 

pulunghan naku musakamu kina tulu a satangahan

izaw ku simsim nu maku

u nikauzip nu babalaki sa

caay kapawan nu mita

ku tineng nuheni nu nikauzip

i tawya katukuh ayza

izaw ku cacay a wawa nu ciwidiyan

ci balah sa

itiza i ciwidiyan a niyazu’

inuayawansa

patizeng ciniza ku cilal amiadupay a cacudadan hananay

itini nuni ilalabu nu cilal amiadupay a cacudadan

mipasubana’ ku binacadan

hican amiadup

hican kunikauzip

hican amingaay tu kakanan

hican misanga’ ku dabek

hican milakuid tu sawac

hican miala ku nanum

hican mukayakay tu kilang

hican mipili’ ku kakaenen i buyubuyuan

mahicaay ku pinanam itiza ku pasubana’ nu binacadan sa

itini ilalabu nuni amihiya minanam u 課程 hananay itiza

umitanengay a pinanam itiza sa

mihicaay ku pipasubana’

ku cilal amiadupay a cacudadan hananay sa

talamiazih kita matenengtu

inimilihizay amin sa

alan satu ku auk palatusahan mipela’tu

lutluthan nu  akutitu

caykatenesa siwacastu

satu salamaltu

uynisa itini i kalingku u ciwidiyan a niyazu’

anipatizeng uyniyan u cilal amiadupay a cacudadan hananay

sapasibana’ tuyniyan milihizay

itini i ulangulangay ahican amimauzip

ahican amiadup

u mahiniay sa

palaylaytu tuyniyan tinengan nu babalaki

atu u lalangawan nu babalaki

niya cilal amiadupay a cacudadan 

yadah ku caykalecad a sapinanam

pasibana’ tu milihicaay tini ulaulangan

ahican tuyniyan amisalamal sa

izawtu ku mahiniay pasibana’ tu micelam sa

mipatiket a intini i tepadtepadan sa

hican a mikayakay mutebusa itini i ulaulangay

ahican miala tuynian u kakaenen atu nanum sa

u tinengtiengtu tuwamin kina milihicay naminamam

ina milihizay amin sa minanam tuynian nu laylay a sakauzip sa

silawat kuheni sa

mapulung kuheni mudadiw

sangangay masasunamuhtu tu katuuday

kina cilal amiadupay a cacudadan

a patizengsa ku sapalaylaytu lalangawan nu niyazu’ 

apacakadtu tu sapizizaw nu niyazu’ay

a yadahtu sapikuli ku niyazu’ay

anu yadah mahiniay a kawaw

taneng kami pacakay tu kakaenen

pacakayen tu namisangaay

pacakayen tu natinengan

pacakayen tu sapaidang

u maidihay amitaneng tu mahiniay

u laylay a sakauzip nu tademaw sa

tayza itini i niyazu’ nu mita

ngay amatinengtu nababalaki

sikawaw ku singing nu mita

kyu duut tu ku singing a tademaw i niyazu’   

hatizatu ku kamu nu maku

sakacacayen mibaung kaku tu tamuwanan

anu inay kamu sa

a cima ku patizengan tu lalangawan nu sakizaya

amu ku kakelidan tu binacadan nu sakizaya

u cituku ku musakamuan

kukay

 namakayniay a nasulitan nasakamuan atu natinengan 
nasulitan ni Tuku Sayiun i 2016

 malaalitin tu i hekalay atu zumaay a natinengan 
 全國國語文競賽

kakuniza:ulic